སྐད་རིགས་ཀྱིས་ང་ཚོའི་དྲན་པ་བློ་ངོར་འཛིན་ལུགས་ལ་ཤན་ཤུགས་བྱས་ཡོད་པ་ཡིན་ཙང་།སྐད་རིགས་ཀྱིས་ང་ཚོས་བྱ་དངོས་གསར་བ་ཞིག་གསར་དུ་སློབ་ཚེ་དཀའ་ཁག་གམ་རོགས་རམ་བཟོ་ཐུབ་པ་ཡིན།དཔེར་ན།སྐད་རིགས་འགའ་རེའི་ཁྲོད་ཀྱི་ཨང་གྲངས་བརྩི་སྟངས་ནི་བཅུ་ཚན་ལྟར་འགྲོ་སྲིད་པ་དང་།སྐད་རིགས་དེ་དག་གི་ཨང་གྲངས་ལ་དེད་རུང་གི་ཆོས་ཉིད་ཞིག་ལྡན་པས་ན།སྐད་རིགས་འདི་དག་སྨྲ་མཁན་གྱིས་བཅུ་ཚན་གྱི་གོ་བ་ལེན་སླ་བོ་ཡོད་པ་དང་།ལྡོག་ཏེ་ཨིན་ཡིག་ལྟར་བཅུ།བཅུ་གཅིགབཅུ་གཉིས་ལ་ཐ་སྙད་འདྲ་ཆ་མེད་པ་སྦྱོར་བའི་སྐད་རིགས་ལ་མཚོན་ན།བྱིས་པ་ཚོས་བཅུ་ཚན་གྱི་གོ་དོན་སློབ་དགོས་ན་དེ་འདྲ་སྟབས་བདེ་བོ་མིན།ཡང་ཨང་ཀི་འདོན་ཚེ་སྒྲ་ཚིགས་ཀྱི་མང་ཉུང་ལ་ལྟོས་ནས་སྐད་རིགས་དེ་སྤྱོད་མཁན་གྱི་མི་རྣམས་ཀྱིས་ཨང་གྲངས་བློར་འཛིན་པའམ་རྩིས་རྒྱག་སྐབས་སླ་མི་སླ་ཡང་ཁ་ཁ་ཡིན།ཐ་ན་སྐད་རིགས་ཀྱི་ཁྱད་པར་བཞིན་ཏུ་བྱིས་པ་ཞིག་གིས་རང་ཉིད་ཕོ་མོ་གང་ཡིན་ངོས་ལེན་བྱེད་པ་ལའང་ཁྱད་པར་ཤོར་བ་ཡིན་ཏེ།༡༩༨༣་ལོའི་ནང་ཨཱན་ཨཱ་བྷུག་་མུ་ཆི་གྷིན་་སློབ་ཆེན་གྱི་ཨཱ་ལེ་ཀི་སང་ཌིར་ཇོན་རཱ་་མཆོག་གིས་འཇིའུ་སྐད་དང་།ཨིན་སྐད།ཕེན་སྐད་་གསུམ་ནས་འཚར་ལོངས་བྱུང་བའི་བྱིས་པ་ཁག་གསུམ་ལ་ཞིབ་བསྡུར་ཞིག་བྱས་པ་རེད།འཇིའུ་སྐད་དུ་ཕོ་མོ་ལྟོས་ནས་འབོད་པའི་ཚབ་ཚིག་འབོལ་ཆེན་ཡོད་པ་དཔེར་ན་ཁྱོད་ཅེས་པ་ལ་ཡང་ཕོ་མོའི་དབྱེ་བ་ལྟར་ཐ་སྙད་ཁ་ཁ་འཇོག་དགོས་པ་དང་།ཕེན་སྐད་དུ་ཚབ་ཚིག་གིས་ཕོ་མོར་ལྟོས་མི་དགོས་པ་དང་།ཨིན་སྐད་ནི་དེ་གཉིས་ཀྱི་བར་མཚམས་ལྟ་བུར་གནས་ཡོད།རྒྱུ་མཚན་དེར་བསྟུན་ནས།འཇིའུ་སྐད་ཕ་སྐད་ཡིན་པའི་བྱིས་པ་ཚོས་རང་གི་ཕོ་མོ་ངོས་འཛིན་བྱུང་བ་དེ་ཕེན་སྐད་ཕ་སྐདཡིན་པའི་བྱིས་པ་དག་ལས་སྔ་བ་དང་།ཨིན་སྐད་ཕ་སྐད་དུ་བྱས་པའི་བྱིས་པ་ནི་དེ་གཉིས་ཀྱི་དཀྱིལ་དུ་བབས་ཡོད་དོ།།།།